මහවැලි අධිකාරියට අයත් වැව් රක්ෂිතයක් හා ඇළ රක්ෂිතයක් නීති විරෝධීව ගොඩකරන බවට තණමල්විල ප්‍රාදේශීය සභාවේ ප්‍රාදේශීය දේශපාලනඥයෙකුට චෝදනා එල්ල වනවා.අදාල ඉඩම පවතින සෙවනගල නෙළුම්වැව ගම්මානය මේ වනවිට හුදකලා කර ඇති අතර, රට පුරා සංචරණ සීමා පනවා ඇති කාලයක සිදුකරන මෙම නීති විරෝධී ක්‍රියාව පිළිබද ගම්වාසීන් මවිතය පළ කරනවා.මෙම ඉඩම පිහිටා ඇත්තේ මොනරාගල දිස්ත්‍රික්කයට අයත් සෙවනගල - නෙළුම්වැව ගම්මානයේයි.මහවැලි අධිකාරියට අයත් වැව් රක්ෂිතයක් හා ඇළ රක්ෂිතයක් අසල පිහිටා ඇති මෙම අක්කර 02 ක පමණ භූමිය කලකට ඉහතදී පුද්ගලයෙකු බලහත්කාරයෙන් අත්පත් කර ගෙන සිටි බවයි ගම්වාසීන් පවසන්නේ.කෙසේ වෙතත්, එවක තණමල්විල ප්‍රාදේශීය සභාව අධිකරණ ක්‍රියාමාර්ග හරහා මෙම භූමිය ප්‍රාදේශීය සභාව සතුකර ගැනීමට කටයුතු කර තිබෙනවා.ගම්වාසීන් පෙන්වා දෙන්නේ මේ වනවිත් ඇළ මාර්ගය ගොඩ කර තිබීම හේතුවෙන් වැසි සමයේදී කුඹුරු ඉඩම් රැසක් යටවීමේ අවදානමක් ද පවතින බවයි.වැව් රක්ෂිතය හා ඇල රක්ෂිතය ආශ්‍රිතව නීති විරෝධී ගොඩකිරීම් සිදු නොකරන ලෙසට මහවැලි අධිකාරිය විසින් අදාල පුද්ගලයන්ට දැනුම් දී තිබියදීත් ඉඩම්ගොඩකිරීම තවදුරටත් සිදුකරන බවයි ජනතාව පවසන්නේ.කොවිඩ් අවදානම හේතුවෙන් මේ වනවිට හුදකලා කර ඇති නෙළුම්වැව ගම්මානයේ මෙම ඉඩම අසලම පොලිස් මුරපොලක් පවා පවතිද්දී නීති විරෝධීව මෙම ඉඩම ගොඩකරන ආකාරය පිළිබදව ගම්වාසීන් විමතිය පළ කරනවා.